Svaki treći Amerikanac rođen 2000. dobit će dijabetes (17/6/03) - 2003-06-16
Ova prognoza temelji se na poraznoj činjenici - Amerikanci jedu sve više, a kreću se sve manje
Svaki treći Amerikanac rođen 2000. oboljet će od dijabetesa – upozoravaju stručnjaci američkog Centra za kontrolu i prevenciju bolesti. U većini slučajeva, radit će se o dijabetesu tipa 2, koji je povezan s debljinom i manjkom kretanja. Taj se tip dijabetesa razvija zbog nesposobnosti organizma da ispravno koristi inzulin, što dovodi do visoke razine šećera u krvi. Prema podacima Centra za kontrolu i sprječavanje bolesti, u razdoblju između 1990. i 1999. broj dijabetičara među Amerikancima porastao je za čak 40 posto. Znanstvenici ovu pojavu pripisuju činjenici da Amerikanci jedu sve više, a kreću se sve manje. Prognoza Centra za kontrolu i prevenciju bolesti temelji se na podacima iz Nacionalnog istraživanja zdravlja, koje je provedeno između 1984. i 2000, a obuhvatilo je više od 300.000 Amerikanaca. Muškarac koji oboli od dijabetesa u dobi od 40 godina izgubit će oko 12, a žena – oko 15 godina života. Znanstvenici, međutim, ističu da nije sve izgubljeno. Najnovija istraživanja pokazuju da i ograničena količina kretanja znatno umanjuje opasnost od obolijevanja od dijabetesa. Primjerice, samo 30 minuta šetnje pet puta tjedno može smanjiti opasnost od dijabetesa za čak 58 posto.